3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการที่สำคัญ ผลิตภัณฑ์และบริการที่สำคัญ ที่บริษัทฯ ดำเนินการอยู่ มีดังนี้

1.  หนังสือ ปัจจุบัน บริษัทฯ เป็นผู้ผลิตหนังสือสู่ระบบร้านหนังสือ
    ซึ่งเป็นรายใหญ่รายหนึ่งของประเทศ โดยเป็นผู้บุกเบิก
    และเป็นผู้นำตลาดในการผลิตหนังสือหมวดต่างๆ ได้แก่ คอมพิวเตอร์ อิเล็กทรอนิกส์
    วิศวกรรมศาสตร์สาขาต่างๆ การบริหาร / การจัดการ การพัฒนาตนเอง จิตวิทยา
    ส่งเสริมเยาวชน แม่และเด็ก วิทยาศาสตร์ ภาษาศาสตร์ (อังกฤษ จีน เกาหลี ญี่ปุ่น)
    การศึกษาต่อ งานฝีมือ อาหาร-ขนม สุขภาพ และหนังสืออ้างอิง เช่น พจนานุกรม (อังกฤษ
    ไทย ญี่ปุ่น เกาหลี) แผนที่ รวมทั้งผลิตสินค้าที่เป็น Non Book เช่น CD
    เพื่อพัฒนาศักยภาพการเรียนในระดับต่างๆ

2.  วารสาร ปัจจุบัน บริษัทฯ เป็นผู้ผลิตวารสารทางด้านวิทยาศาสตร์และเทคโนโลยี จำนวน 10
    ฉบับ ดังนี้

-   วารสารเซมิคอนดัคเตอร์อิเล็กทรอนิกส์ เป็นวารสารรายเดือน
    เน้นหนักด้านการให้ความรู้ในสาขาอิเล็กทรอนิกส์ เริ่มออกจำหน่ายตั้งแต่ปี 2517

-   วารสาร UpDATE เป็นวารสารรายเดือน เน้นหนักด้านการให้ความรู้ในเรื่องที่แปลกใหม่
    ทันสมัยด้านวิทยาศาสตร์และเทคโนโลยีที่น่าสนใจ แก่ผู้ต้องการพัฒนาตนเอง
    และติดตามความก้าวหน้าของเทคโนโลยีในโลกปัจจุบัน เริ่มออกจำหน่ายตั้งแต่ปี 2521

-   วารสาร MICROCOMPUTER เป็นวารสารรายเดือน
    เน้นหนักด้านการให้ความรู้ในสาขาไมโครคอมพิวเตอร์ เริ่มออกจำหน่ายตั้งแต่ปี 2526

-   วารสาร Hobby Electronics เป็นวารสารรายเดือน
    เน้นหนักด้านการให้ความรู้ด้านอิเล็กทรอนิกส์แก่เยาวชน และประชาชนทั่วไปที่เริ่มสนใจ
    เริ่มออกจำหน่ายตั้งแต่ต้นปี 2534

-   วารสาร MICROCOMPUTER USER เป็นวารสารรายเดือน
    เน้นหนักด้านการให้ความรู้ในสาขาไมโครคอมพิวเตอร์ แก่ผู้ใช้งานทั่วไป
    เริ่มออกจำหน่ายตั้งแต่ปลายปี 2536 อย่างไรก็ตาม ได้ยุติการจัดทำในเดือนมกราคม 2550
    เพื่อปรับทีมงานไปรับผิดชอบงานส่วนอื่นที่มีโอกาสทางธุรกิจดีกว่า

-   วารสาร Industrial Technology Review เป็นวารสารรายเดือน
    เน้นหนักในการให้ความรู้ด้านเทคโนโลยีอุตสาหกรรม แก่วิศวกรโรงงานและผู้ใช้งานทั่วไป
    เริ่มออกจำหน่ายตั้งแต่กลางปี 2537

-   วารสาร Mechanical Technology เป็นวารสารรายเดือน
    ที่ให้ความรู้ด้านวิศวกรรมเครื่องกล เกี่ยวกับเทคนิคการใช้งาน
    และการแก้ปัญหาในงานด้านเครื่องกล โดยเริ่มออกจำหน่ายตั้งแต่กลางปี 2544

-   วารสาร The Absolute Sound & Stage เป็นวารสารรายเดือนด้านภาพและเสียงในบ้าน
    รถยนต์ สตูดิโอ ระบบเครื่องเสียงและแสงสีบนเวที
    เริ่มออกจำหน่ายตั้งแต่ปลายเดือนพฤษภาคม ปี 2545

-   วารสาร Extreme Technology
    เป็นวารสารรายเดือนที่นำเสนอเนื้อหาด้านเทคโนโลยีและอุปกรณ์ไฮเทครุ่นใหม่ๆ 
    นำเสนอข่าวสารผลิตภัณฑ์ เทคโนโลยีใหม่ๆ เริ่มออกจำหน่ายตั้งแต่ปลายเดือนตุลาคม ปี 2546

-   วารสาร add Magazine เป็นวารสารรายเดือนประเภท free magazine
    ที่นำเสนอเกร็ดสาระความรู้ต่างๆ และเทคโนโลยีสมัยใหม่
    เพื่อนำไปประยุกต์ใช้ในชีวิตประจำวัน เริ่มแจกเมื่อเดือนกุมภาพันธ์ ปี 2549
    โดยแจกที่ร้านซีเอ็ดบุ๊คเซ็นเตอร์ เป็นหลัก

  รายได้ของบริษัทฯ ในส่วนนี้ จะเกิดจากรายได้จากการขายวารสาร รายได้จากการรับลงโฆษณา
  และรายได้จากการจัดทำหนังสือพิเศษ

3.  การรับจัดจำหน่ายหนังสือ บริษัทฯ เป็นผู้จัดจำหน่ายหนังสือที่บริษัทฯ ผลิตขึ้นเอง
    และยังรับจัดจำหน่ายหนังสือให้สำนักพิมพ์และองค์กรอื่น
    ที่มีผลิตภัณฑ์สอดคล้องกับทิศทางของบริษัทฯ โดยขายส่งให้ร้านหนังสือทั้งขนาดเล็กและขนาดใหญ่
    ทั่วประเทศไม่น้อยกว่า 1,000 ราย ขายให้กับสถาบันการศึกษาโดยตรง
    และยังจัดจำหน่ายผ่านทาง ซีเอ็ดบุ๊คเซ็นเตอร์ Book Variety
    และศูนย์หนังสือมหาวิทยาลัยบางแห่ง ซึ่งเป็นร้านหนังสือของบริษัทฯ เองด้วย

  ปัจจุบัน บริษัทฯ มีหนังสือที่ผลิตขึ้นเองและยังจัดจำหน่ายอยู่มากกว่า 1,100 ชื่อ
  และรับจัดจำหน่ายให้กับหน่วยงานและสำนักพิมพ์อื่นอีกมากกว่า 3,500 ชื่อโดยประมาณ
  และเป็นผู้จัดจำหน่ายหนังสือเข้าสู่ระบบร้านหนังสือรายใหญ่ที่สุดในประเทศไทย

  ในปลายปี 2549 บริษัทฯ
  ได้รับการแต่งตั้งให้เป็นตัวแทนจำหน่ายหนังสือและสื่อการเรียนการสอนภาษาอังกฤษในเครือสำนักพิมพ์มหาวิทยาลัยออกซฟอร์ด
  (Oxford University Press) แต่เพียงผู้เดียวในประเทศไทย ตั้งแต่วันที่ 1 มกราคม พ.ศ.
  2550 เป็นต้นไป ความร่วมมือกันครั้งนี้ จะช่วยให้บริษัทฯ เพิ่มบทบาทในการผลิต
  และจัดจำหน่ายหนังสือเรียนรู้ภาษาอังกฤษ มากยิ่งขึ้น
  โดยผ่านช่องทางการจำหน่ายทั้งหมดของบริษัทฯ ซึ่งจะทำให้บริษัทฯ
  มีส่วนในการช่วยแก้ปัญหาด้านการศึกษาภาษาอังกฤษของนักเรียนไทยมากยิ่งขึ้น

4.  ธุรกิจร้านหนังสือ ซีเอ็ดบุ๊คเซ็นเตอร์ (SE-ED Book Center หรือ SBC) บริษัทฯ
    เป็นผู้ดำเนินงานร้าน ซีเอ็ดบุ๊คเซ็นเตอร์ และ Book Variety ทั้งในกรุงเทพฯ
    และต่างจังหวัด รวมทั้งการขยายตัวในลักษณะเครือข่าย
    และการบริหารพื้นที่ขายในรูปแบบต่างๆ (มีสัดส่วนรายได้ 84.54 % ของรายได้ปี 2549)
    ร้านหนังสือซีเอ็ดบุ๊คเซ็นเตอร์ เป็นร้านหนังสือทั่วไปขนาดกลาง
    ที่มีลักษณะการออกแบบและการจัดวางสินค้าทันสมัย มีประสิทธิภาพการขายที่ดี
    และเน้นการเปิดในทำเลที่อำนวยความสะดวกให้แก่คนทั่วไป
    ให้สามารถหาซื้อหนังสือที่ดีได้ง่ายขึ้น ส่วนใหญ่จึงตั้งอยู่ในซูเปอร์เซ็นเตอร์ชั้นนำ (เช่น
    เทสโก้โลตัส บิ๊กซี และคาร์ฟูร์ เป็นต้น), ศูนย์การค้าชั้นนำ (เช่น เซ็นทรัล เดอะมอลล์
    โรบินสัน ฟิวเจอร์ปาร์ครังสิต ฟิวเจอร์ปาร์คบางแค ศูนย์การค้าชั้นนำของต่างจังหวัด เป็นต้น)
    และสถาบันการศึกษา (เช่น มหาวิทยาลัยรามคำแหง สถาบันบัณฑิตพัฒนบริหารศาสตร์
    มหาวิทยาลัยธุรกิจบัณฑิตย์ มหาวิทยาลัยสยาม มหาวิทยาลัยขอนแก่น เป็นต้น)
    โดยเปิดในรูปแบบต่างๆ กัน ทั้งในกรุงเทพฯ และต่างจังหวัด

นอกจากนั้น ยังได้เปิดร้านหนังสือในอีกชื่อหนึ่งว่า Book Variety (ซึ่งเป็นชื่อเดียวกับรายการโทรทัศน์ที่ซีเอ็ดบุ๊คเซ็นเตอร์ผลิตขึ้น และออกอากาศทาง UBC 8 และต่อมาได้ย้ายมาออกอากาศทาง TTV1 ) เพิ่มขึ้นมาตั้งแต่เดือนกรกฎาคม 2545 ซึ่งถือว่าเป็นร้านอีกรูปแบบหนึ่งของซีเอ็ดบุ๊คเซ็นเตอร์ด้วย

จนถึงสิ้นปี 2549 บริษัทฯ เปิดร้าน ซีเอ็ดบุ๊คเซ็นเตอร์ และร้านในเครือทั้งหมด (Book Variety, ศูนย์หนังสือในมหาวิทยาลัย และร้านเครือข่าย) ได้รวมทั้งสิ้น 226 สาขา โดยเป็นสาขาที่ยังเปิดดำเนินการอยู่จำนวน 216 สาขา อยู่ในเขตกรุงเทพฯ และปริมณฑล 101 สาขา และอยู่ในต่างจังหวัดอีก 115 สาขา ในจำนวนทั้งหมดนี้เป็นร้านที่ บริษัทฯ บริหารเองเบ็ดเสร็จ 209 สาขา เป็น ร้านเครือข่ายซีเอ็ดบุ๊คเซ็นเตอร์ (ซึ่งเป็นร้านที่ได้รับความช่วยเหลือเต็มรูปแบบ โดยซีเอ็ดบุ๊คเซ็นเตอร์ เป็นผู้จัดส่งสินค้าให้) จำนวน 4 สาขา และเป็น ร้านเครือข่ายซีเอ็ด (เป็นร้านที่ได้รับความช่วยเหลือไม่เต็มรูปแบบ ร้านสั่งสินค้าเอง) จำนวน 3 สาขา และยังเข้าไปบริหารพื้นที่ขายหนังสือและวารสารในซูเปอร์เซ็นเตอร์ ในศูนย์การค้า ใน Tesco Lotus Express ในรูปแบบต่างๆ กันอีกประมาณ 170 จุดบริการ

  ปัจจุบัน ซีเอ็ดบุ๊คเซ็นเตอร์ นับเป็นเครือข่ายร้านหนังสือที่มียอดขายมากที่สุดในประเทศไทย

ข้อมูลจำนวนสาขาของซีเอ็ดบุ๊คเซ็นเตอร์ และร้านในเครือ ณ วันสิ้นปี

  ----------------------------- ------ ------ ------ ------ ------ ------ ------ ------ ------ ------ ------ ------ ------ ------ ------ ------
  รายการ                        2534   2535   2536   2537   2538   2539   2540   2541   2542   2543   2544   2545   2546   2547   2548   2549

  สาขาที่เพิ่มขึ้นในปี                 2      1      1      4      2      2      10     13     12     19     28     27     22     31     26     26

  จำนวนสาขารวมที่เปิดไปแล้ว         2      3      4      8      10     12     22     35     47     66     94     121    143    174    200    226

  จำนวนสาขาที่ปิดในปี               -      -      -      -      -      -      -      -      -      (1)    -      -      (3)    (1)    (5)    -

  รวมสาขาที่เปิดดำเนินการอยู่         2      3      4      8      10     12     22     35     47     65     93     120    139    169    190    216

  จำนวน kiosk ที่เปิดดำเนินการอยู่    1      1      2      2      2      2      5      8      11     17     28     37     39     42     44     40

  จำนวนจุดขายย่อยที่เปิดดำเนินการอยู่   -      -      -      -      -      -      -      -      -      -      2      63     75     115    165    130

  รวมจุดขายทั้งสิ้นที่เปิดดำเนินการอยู่    3      4      6      10     12     14     27     43     58     82     123    220    253    326    399    386
  ----------------------------- ------ ------ ------ ------ ------ ------ ------ ------ ------ ------ ------ ------ ------ ------ ------ ------

หมายเหตุ - มีการจัดประเภทสาขาใหม่ให้มีความเหมาะสมยิ่งขึ้น
ทำให้จำนวนสาขาอาจต่างจากเอกสารของบริษัทฯ ก่อนหน้านี้ โดยคำว่าสาขา ในที่นี้
รวมสาขาขนาดเล็ก (20-50 ตร.ม.) เข้าไปด้วย kiosk หมายถึง
การเปิดในลักษณะแผงลอยขายหนังสือพิมพ์และนิตยสารเป็นหลัก จุดขายย่อย หมายถึง
การเข้าไปบริหารสินค้าในมุมหนังสือ (รวมหนังสือพิมพ์และนิตยสารด้วย)
ในซูเปอร์เซ็นเตอร์ของโลตัส รวมทั้งใน Tesco Lotus Express โดยบริษัทฯ
รับผิดชอบในการบริหารสินค้าเท่านั้น การขายเป็นหน้าที่ของเจ้าของพื้นที่

-   ณ สิ้นปี 2549 มีสาขาที่เปิดดำเนินการอยู่ 216 สาขา โดยเป็นสาขาในเขตกรุงเทพฯ
    และปริมณฑล 101 สาขา และสาขาในต่างจังหวัด 115 สาขา ในจำนวนดังกล่าว
    มีสาขาขนาดเล็กอยู่จำนวน 17 สาขา

-   ณ สิ้นปี 2549 มีสาขาที่เปิดดำเนินการอยู่ในชื่อของ ซีเอ็ดบุ๊คเซ็นเตอร์ จำนวน 193 สาขา,
    Book Variety จำนวน 12 สาขา, ศูนย์หนังสือมหาวิทยาลัย จำนวน 4 สาขา
    และชื่ออื่นอีกจำนวน 7 สาขา

-   ณ สิ้นปี 2549 มีร้านเครือข่ายซีเอ็ดบุ๊คเซ็นเตอร์ (บริษัทฯ
    รับผิดชอบการจัดหาสินค้าให้ทั้งหมด) ที่เปิดดำเนินการอยู่จำนวน 4 สาขา
    และมีจำนวนร้านเครือข่ายซีเอ็ด (บริษัทฯ ให้ความช่วยเหลือพิเศษ
    โดยอนุญาตให้ใช้ชื่อซีเอ็ดบุ๊คเซ็นเตอร์ หรือร้านเครือข่ายได้ แต่จัดหาสินค้าเอง)
    ที่เปิดดำเนินการอยู่ จำนวน 3 สาขา มี kiosk 40 จุด และมีจุดขายย่อย 130 จุด

5.  กิจกรรมอื่น ๆ บริษัทฯ ยังมีกิจกรรมเพิ่มเติม ดังนี้

-   จัดงานประจำปี Thailand Electronics & Industrial Technology
    เพื่อเป็นการส่งเสริมอุตสาหกรรมอิเล็กทรอนิกส์ของประเทศ

-   จัดค่ายกิจกรรมเยาวชน SE-ED Kiddy Camp สำหรับเยาวชนอายุ 8-14 ปี
    โดยจะจัดในช่วงปิดเทอมการศึกษา

-   จัด ค่าย SE-ED English Camp 2006

-   รายการ Book Variety เป็นรายการเกี่ยวกับวงการหนังสือ ออกอากาศทาง TTV 1
    Nation Channel ทุกวันเสาร์เวลา 9.00 – 9.30 น.

-   จัดงานอบรมสัมมนาทางด้านคอมพิวเตอร์ วิศวกรรม และการจัดการ แก่บุคคลทั่วไป

    2.  การตลาดและภาวะการแข่งขัน

นโยบายและลักษณะการตลาด

บริษัทฯ เป็นผู้บุกเบิกธุรกิจหนังสือเชิงวิชาการประเภท How-to มาตลอดระยะเวลามากกว่า 30 ปี
และมีภาพพจน์ที่ดี
ในฐานะผู้นำทางด้านหนังสือและวารสารเชิงวิชาการด้านเทคโนโลยีรายใหญ่ของประเทศ
จึงทำให้การดำเนินงานในส่วนอื่นๆ ของบริษัทฯ ได้รับความน่าเชื่อถือตามไปด้วย
และมีโอกาสประสบความสำเร็จสูงขึ้น

บริษัทฯ กำหนดทิศทางระยะยาว และกลยุทธ์ทางการตลาดไว้ ซึ่งสรุปโดยสังเขปได้ ดังต่อไปนี้

วิสัยทัศน์ (Vision) ซีเอ็ด จะเป็นผู้นำในการทำให้คนไทยหาความรู้ได้ง่ายขึ้น และสะดวกขึ้น

ภารกิจ (Mission) เรามุ่งมั่นที่จะทำให้คนไทยเก่งขึ้น

กลยุทธ์ทางการตลาด เพื่อให้บริษัทฯ สามารถบรรลุวิสัยทัศน์ และภารกิจของบริษัทฯ บริษัทฯ
จึงมุ่งเน้นความพร้อมในด้านต่างๆ เพื่อพัฒนาสินค้า และบริการ ให้มีคุณภาพ
และตอบสนองต่อความต้องการของกลุ่มเป้าหมายได้ โดยเน้นการดำเนินกลยุทธ์ทางการตลาด
ต่อไปนี้

1.  เน้นการขยายสาขาของซีเอ็ดบุ๊คเซ็นเตอร์ และเครือข่าย ในรูปแบบต่างๆ กัน
    ให้มีจำนวนเพิ่มขึ้นครอบคลุมการให้บริการทั่วประเทศ ในทุกชุมชนที่มีขนาดใหญ่เพียงพอ
    โดยเน้นการเลือกทำเลที่มีศักยภาพสูงในระยะยาว เพื่อส่งเสริม
    และอำนวยความสะดวกให้คนไทยได้มีโอกาสเท่าเทียมกันในการหาความรู้
    ซึ่งเป็นการขยายฐานตลาดให้ใหญ่ขึ้น และรองรับการเติบโตของธุรกิจหนังสือโดยรวมในอนาคต

2.  เน้นการให้ความสำคัญในการพัฒนา และผลิต สินค้า หรือหนังสือ
    ที่ตอบสนองความต้องการของตลาด และมีวงจรชีวิตอยู่ในตลาดยาวนาน
    และสามารถทำกำไรในระยะยาวได้ โดยในปี 2550 บริษัทฯ
    จะเพิ่มบทบาทการเป็นผู้ผลิตหนังสือภาษาอังกฤษอ่านนอกเวลา หนังสือส่งเสริมเยาวชน
    หนังสือประกอบการเรียน และหนังสืออ้างอิง มากขึ้น

3.  เน้นการจัดหาสินค้า หรือบริการ รวมถึงจัดหาสินค้าเทคโนโลยี หรือมีนวัตกรรมใหม่
    ที่หลากหลาย เพื่อตอบสนองความต้องการของกลุ่มเป้าหมายเพิ่มขึ้น

4.  เน้นการสร้างมูลค่าเพิ่มรวมสูงสุด โดยใช้จุดแข็งของบริษัทฯ
    ที่มีร้านซีเอ็ดบุ๊คเซ็นเตอร์และเครือข่าย ซึ่งเป็นช่องทางการขายปลีกเป็นของตนเอง
    และมีสื่อประชาสัมพันธ์หลายอย่างเป็นของตนเอง

5.  เน้นการพัฒนาโมเดลการจัดจำหน่ายหนังสือ ให้เหมาะกับหนังสือแต่ละประเภท
    เพื่อให้มีโอกาสเข้าถึงกลุ่มเป้าหมายได้เหมาะสมขึ้น และมีความเสียหายน้อยลง

6.  เน้นการพัฒนาเครื่องมือและช่องทางการประชาสัมพันธ์สินค้า
    และการส่งเสริมการขายเพื่อให้มีโอกาสประสบความสำเร็จได้สูงขึ้นตั้งแต่เริ่มวางตลาด
    โดยในปี 2550 บริษัทฯ จะเริ่มให้ความรู้เกี่ยวกับผลิตภัณฑ์ต่างๆ ที่มีให้บริการ ผ่านทาง
    SE-ED Channel ซึ่งเป็นระบบสื่อสารทางการตลาดผ่านทางจอ LCD TV
    ที่จะติดตั้งในสาขาต่างๆ ที่เหมาะสมทั่วประเทศ

7.  เน้นการสร้างความรับรู้ และการยอมรับต่อ Brand ของบริษัทฯ โดยมุ่งเน้นประเด็นหลัก คือ
    “คิดจะซื้อหนังสือ คิดถึงซีเอ็ดบุ๊คเซ็นเตอร์”

8.  เน้นการสร้างความสัมพันธ์กับคู่ค้าในระดับต่างๆ
    เพื่อให้เกิดความประทับใจในการทำงานร่วมกัน และทำให้มีโอกาสทางธุรกิจสูงขึ้น

การดำเนินการทางการตลาด

นโยบายราคาของบริษัทฯ บริษัทฯ มีนโยบายกำหนดราคาสินค้าของบริษัทฯ ที่ผลิตขึ้น ให้สอดคล้องกับกำลังซื้อของกลุ่มเป้าหมาย สอดคล้องกับต้นทุนการผลิตที่แท้จริง และสามารถทำกำไรได้ระยะยาวอย่างเหมาะสม ในกรณีที่สินค้าเป็นวารสารที่ผลิตขึ้นเอง ซึ่งรายได้จากการขายวารสารไม่สามารถรองรับนโยบายนี้ได้โดยตรง จะอาศัยรายได้จากการขายโฆษณามาเป็นรายได้หลักแทน

การจำหน่ายและช่องทางการจำหน่าย บริษัทฯ เป็นผู้จัดจำหน่ายหนังสือและวารสาร สู่ร้านซีเอ็ด บุ๊คเซ็นเตอร์ Book Variety ร้านเครือข่ายรูปแบบต่างๆ และร้านหนังสืออื่นๆ ทั้งในกรุงเทพฯ และต่างจังหวัด รวมทั้งสถาบันการศึกษา โดยบริหารช่องทางการจัดจำหน่าย แบ่งตามประเภทของลูกค้าและสินค้าหรือบริการ ดังนี้

1.  ลูกค้าขายปลีกหนังสือและวารสาร ได้แก่ กลุ่มเป้าหมายที่เป็นบุคคลทั่วไป บริษัทฯ
    จำหน่ายผ่านร้านซีเอ็ดบุ๊คเซ็นเตอร์ Book Variety และร้านเครือข่ายรูปแบบต่างๆ
    ที่เปิดไปแล้วจำนวน 226 สาขา โดยเป็นสาขาที่ยังเปิดดำเนินงานอยู่จำนวน 216 สาขา
    ซึ่งจำนวนนี้ได้รวมร้านเครือข่าย 7 สาขา (ข้อมูล ณ วันที่ 31 ธันวาคม 2549)
    ซึ่งเป็นศูนย์รวมสื่อความรู้ความบันเทิง สำหรับครอบครัวและคนทำงาน
    โดยเปิดดำเนินการตามศูนย์การค้าชั้นนำ และซูเปอร์เซ็นเตอร์ทั่วไป ทั้งในกรุงเทพฯ
    และต่างจังหวัด และในสถาบันการศึกษาระดับอุดมศึกษา

2.  ลูกค้าขายส่งหนังสือและวารสาร คือ กลุ่มร้านหนังสืออื่น ทั้งรายใหญ่ที่มีเครือข่าย
    และรายย่อยทั่วประเทศไม่น้อยกว่า 1,000 ราย โดยบริษัทฯ จัดส่งหนังสือของบริษัทฯ
    ไปสู่ร้านค้าต่างๆ ในเขตกรุงเทพฯ เองทั้งหมด
    ส่วนการจัดส่งหนังสือไปยังร้านหนังสือในต่างจังหวัด บริษัทฯ
    ใช้บริการของบริษัทรับส่งพัสดุของเอกชน แล้วแต่ความเหมาะสม

  สำหรับการจัดจำหน่ายวารสารที่บริษัทฯ ผลิตขึ้นเอง บริษัทฯ จะติดต่อกับสายส่งหลายราย
  เพื่อกระจายวารสารไปยังร้านค้าย่อยในแต่ละพื้นที่

  สำหรับระบบการจัดจำหน่ายหนังสือ เพื่อส่งร้านหนังสือส่วนใหญ่ในเขตกรุงเทพฯ และปริมณฑล
  บริษัทฯ ใช้ระบบการจัดจำหน่ายหนังสือที่เรียกว่า Standing Order เป็นหลัก
  ซึ่งเป็นระบบการจัดจำหน่ายที่บริษัทฯ พัฒนาขึ้น
  โดยเป็นส่วนผสมระหว่างการฝากขายและการขายขาด สำหรับร้านหนังสือในต่างจังหวัดส่วนใหญ่
  บริษัทฯ ใช้ระบบการจัดจำหน่ายแบบขายขาด และรับคืนได้จำนวนหนึ่ง

3.  ลูกค้าใช้บริการโฆษณาในวารสาร ได้แก่ กลุ่มลูกค้าอุตสาหกรรม คอมพิวเตอร์
    และอิเล็กทรอนิกส์ ซึ่งลูกค้าที่ใช้บริการโฆษณานี้ มีทั้งลูกค้าที่ใช้บริการโฆษณาเป็นรายปี
    หรือที่ใช้บริการโฆษณาเป็นครั้งคราว

  ภาวะการแข่งขัน

ภาวะอุตสาหกรรมและการแข่งขัน ธุรกิจหนังสือถือว่าเป็นอุตสาหกรรมหนึ่ง
ที่ยังคงมีอัตราการเติบโตอย่างต่อเนื่อง คาดว่ามีอัตราการเติบโตประมาณ 10 ~15% ในระหว่างปี
2543 ถึง 2549 เพราะขนาดตลาดยังเล็ก และยังมีช่องว่างทางการตลาดอยู่มาก
จึงทำให้มีผู้สนใจเข้ามามากในธุรกิจสำนักพิมพ์ ธุรกิจร้านหนังสือ และธุรกิจวารสาร
การแข่งขันจึงเริ่มมีมากขึ้น แต่ก็ถือว่ามีส่วนช่วยกระตุ้นให้ขนาดของตลาดใหญ่ขึ้นได้อย่างรวดเร็ว

อย่างไรก็ตาม บริษัทฯ ยังคงมีอัตราการเติบโตที่ดีในธุรกิจร้านหนังสือ ธุรกิจสำนักพิมพ์
และธุรกิจรับจัดจำหน่าย เนื่องจากบริษัทฯ ยังคงมีจุดแข็งที่ชัดเจน และเป็นการเติบโตที่เกื้อหนุนกัน
ส่วนธุรกิจวารสารในภาพรวม ได้รับผลกระทบจากภาวะเศรษฐกิจที่ชะลอตัวลง
และมีการแข่งขันรุนแรง โดยเฉพาะอย่างยิ่งวารสารด้านคอมพิวเตอร์
ซึ่งมีการตัดราคาค่าโฆษณากันมาก แต่ในกลุ่มวารสารด้านอิเล็กทรอนิกส์และอุตสาหกรรม
ยังคงมีการเติบโตที่น่าพอใจอยู่

โอกาสและอุปสรรค เนื่องจากภาครัฐบาลส่งเสริมสนับสนุนให้ประชาชนได้รับการศึกษาที่สูงขึ้น
และมีนโยบายให้สังคมไทยเป็นสังคมแห่งการเรียนรู้ เพื่อให้ทันต่อการพัฒนาของโลก
ขณะเดียวกันก็มีหนังสือที่น่าสนใจออกใหม่เป็นจำนวนมาก ทำให้กระแสการอ่านเพิ่มสูงขึ้น
สิ่งเหล่านี้เป็นปัจจัยที่ทำให้ธุรกิจหนังสือ ซึ่งเดิมมีขนาดเล็กมาก สามารถขยายตัวได้อย่างต่อเนื่อง
ประกอบกับการเร่งขยายตัวของซูเปอร์เซ็นเตอร์ในช่วงที่ผ่านมา ทำให้บริษัทฯ
มีทำเลสำหรับร้านหนังสือใหม่ๆ ของซีเอ็ดบุ๊คเซ็นเตอร์ เพิ่มตามไปด้วย บริษัทฯ
ในฐานะที่เป็นผู้ผลิตและจัดจำหน่ายหนังสือรายใหญ่ของประเทศ
และเป็นเจ้าของเครือข่ายร้านหนังสือ ที่มีความพร้อมในการขยายงานได้หลากหลายรูปแบบ
ทั้งยังมีสภาพคล่องทางการเงินสูง
จึงทำให้มีศักยภาพการเติบโตอย่างต่อเนื่องได้มากกว่าค่าเฉลี่ยของอุตสาหกรรม

อย่างไรก็ตาม การเติบโตของจำนวนสาขาของบริษัทฯ ในอนาคต
ขึ้นกับนโยบายการควบคุมการค้าปลีก และกฎหมายที่เกี่ยวข้องของรัฐบาล
ที่อาจมีผลกระทบต่อการเติบโตของศูนย์การค้า และซูเปอร์เซ็นเตอร์

ปัจจัยสำคัญที่มีผลต่อความสำเร็จของธุรกิจ (Key Success Factors) ปัจจัยที่ส่งผลให้บริษัทฯ
เป็นบริษัทสิ่งพิมพ์ที่อยู่ในระดับแนวหน้าของประเทศ และมีบทบาทมากขึ้นในการดำเนินธุรกิจในอนาคต
สามารถสรุปโดยสังเขปดังนี้

-   นโยบายธุรกิจที่ชัดเจนและจำเป็นต่อการพัฒนาประเทศ นับแต่เริ่มก่อตั้ง บริษัทฯ
    เน้นการดำเนินธุรกิจที่เกี่ยวข้องกับการพัฒนาบุคลากรของประเทศ
    ในสาขาที่จำเป็นต่อการพัฒนาประเทศมาโดยตลอด ดังนั้น
    จึงเติบโตไปได้อย่างต่อเนื่องตามการพัฒนาประเทศ
    และไม่ได้รับผลกระทบจากภาวะเศรษฐกิจรุนแรงนักนอกจากนั้นการที่บริษัทฯ
    มีนโยบายที่จะมีจริยธรรมที่ดี และสนับสนุนอุตสาหกรรมหนังสือให้เติบโตไปด้วยกัน
    ทำให้ภาพพจน์ของบริษัทฯ มีความชัดเจน เป็นที่ยอมรับ
    และได้รับความไว้วางใจจากทุกฝ่ายที่เกี่ยวข้อง

-   มีเครื่องมือและส่วนประกอบทางธุรกิจที่เอื้อต่อการดำเนินธุรกิจในอนาคต
    เนื่องจากปัจจุบันโครงสร้างการดำเนินธุรกิจของบริษัทฯ มีส่วนเกื้อหนุนกัน
    ทำให้มีโอกาสประสบความสำเร็จได้สูงขึ้น ที่สำคัญคือ

1.  บริษัทฯ มีช่องทางการจัดจำหน่ายและมีระบบการจัดจำหน่ายเอง
    โดยผ่านร้านซีเอ็ดบุ๊คเซ็นเตอร์ และ Book Variety
    ซึ่งถือว่าเป็นช่องทางการจัดจำหน่ายที่สำคัญ เพราะกระจายอยู่ตามชุมชนที่สำคัญทั่วประเทศ
    ทำให้มีโอกาสได้รับการเสนอทำเลเปิดสาขาให้พิจารณาก่อน
    และยังส่งผลให้เกื้อหนุนต่อธุรกิจการรับจัดจำหน่ายหนังสือ ให้มีโอกาสการเติบโตตามไปด้วย
    และส่งผลกลับมาทำให้ธุรกิจร้านหนังสือมีต้นทุนต่ำลง
    นอกจากนั้นยังส่งผลให้การผลิตหนังสือมีโอกาสประสบความสำเร็จสูงขึ้นอีกด้วย

2.  บริษัทฯ มีสื่อและเครื่องมือการประชาสัมพันธ์เป็นของตนเอง ได้แก่ วารสารที่บริษัทฯ
    ผลิตขึ้นเอง รายการโทรทัศน์ Book Variety เว็บไซต์ www.se-ed.com
    และการให้บริการฟรีอีเมล และฟรีโฮสติ้งผ่าน www.se-ed.net

จำนวนและขนาดของคู่แข่งขัน เนื่องจากธุรกิจหนังสือ เป็นธุรกิจหนึ่งที่มีการเติบโตอย่างต่อเนื่อง
และยังมีศักยภาพการเติบโตได้อีกมาก ทั้งการเข้ามาไม่ยากนัก
จึงทำให้มีผู้สนใจเข้าสู่วงการนี้มากมายในแต่ละปี ทั้งในส่วนธุรกิจสำนักพิมพ์ และธุรกิจร้านหนังสือ
แม้จะมีการปิดตัวไปมากเช่นเดียวกัน แต่เนื่องจากแต่ละรายต่างก็พยายามสร้างความแตกต่าง
จึงทำให้ธุรกิจหนังสือคึกคัก และทำให้ฐานผู้อ่านขยายกว้างขึ้น จึงไม่มีผลกระทบรุนแรง

นอกจากนั้น การที่บริษัทฯ ดำเนินธุรกิจครบวงจรทั้งในฐานะสำนักพิมพ์ ผู้จัดจำหน่าย และร้านหนังสือ
ทำให้ได้รับประโยชน์ในทางใดทางหนึ่งอยู่เสมอ ไม่ว่าผู้มาใหม่จะเข้ามาในธุรกิจส่วนใดก็ตาม
จึงยิ่งทำให้เกิดผลกระทบต่างๆ ไม่มากนัก

สำหรับธุรกิจร้านหนังสือนั้น มีการแข่งขันเพิ่มขึ้น
จากการที่มีผู้ประกอบการรายใหญ่จากธุรกิจอื่นหลายราย
ให้ความสนใจเข้ามาทำธุรกิจร้านหนังสือมากขึ้น แต่ก็มีการแบ่งลูกค้าตามส่วนผสมของสินค้าในร้าน
และตามทำเล ทำให้ไม่ได้รับผลกระทบมากนัก ขณะที่บริษัทฯ อยู่ในฐานะผู้นำตลาดรายใหญ่ที่สุด
มีฐานะทางการเงินที่มั่นคง ได้รับการยอมรับจากผู้อ่านหนังสือทั่วไป
และมีความพร้อมในการขยายสาขามากที่สุด จึงสามารถรักษาระยะห่างไว้ได้มาก
เนื่องจากได้เปรียบเรื่องการได้เลือกทำเลที่ดีก่อน และมีต้นทุนการดำเนินการที่ต่ำกว่า บริษัทฯ
คาดการณ์ว่า ธุรกิจร้านหนังสือในอนาคต
จะเติบโตจากผู้ประกอบการรายใหญ่ที่มีความพร้อมเพียงไม่กี่รายเท่านั้น

ส่วนแบ่งการตลาด บริษัทฯ เป็นผู้นำตลาดในทั้ง 3 บทบาท คือ ร้านหนังสือ ผู้รับจัดจำหน่ายหนังสือ
และสำนักพิมพ์ แต่เนื่องจากธุรกิจหนังสือมีการเติบโตต่อเนื่อง
มีผู้ประกอบการให้ความสนใจเข้ามาในธุรกิจนี้เป็นจำนวนมาก การกระจายตัวจึงสูง
ทำให้ส่วนแบ่งทางการตลาดของผู้นำตลาดต่างก็ไม่มากนัก

ธุรกิจร้านหนังสือของบริษัทฯ มีส่วนแบ่งตลาดมากที่สุดประมาณ 20-30%
ซึ่งเป็นสถานการณ์เดียวกันกับในต่างประเทศ ที่ร้านหนังสือรายใหญ่ที่สุดมีส่วนแบ่งตลาดไม่มากกว่านี้

สำหรับในธุรกิจรับจัดจำหน่ายหนังสือสู่ระบบร้านหนังสือ แม้บริษัทฯ มีส่วนแบ่งตลาดมากที่สุด
แต่ก็ยังถือว่าไม่มากนัก เพราะตลาดมีการกระจายตัวสูงมาก

ส่วนธุรกิจสำนักพิมพ์ บริษัทฯ มีส่วนแบ่งตลาดเป็น 1 ใน 3 ลำดับแรกของตลาดในร้านหนังสือ
ขึ้นอยู่กับว่าปีใดสำนักพิมพ์รายใด จะมีหนังสือเด่นมากน้อยกว่ากัน แต่ก็ถือว่ามีส่วนแบ่งตลาดไม่มากนัก
เพราะตลาดมีการกระจายตัวสูงมากเช่นกัน

สินค้าทดแทน การพัฒนาเทคโนโลยีเป็นไปอย่างรวดเร็ว ทั้งด้านอุตสาหกรรมและธุรกิจ
ทำให้เกิดความจำเป็นที่จะต้องเรียนรู้สิ่งใหม่ พัฒนาความรู้เพื่อไม่ให้เสียเปรียบในการแข่งขัน
แต่ไม่ว่าเทคโนโลยีทางการสื่อสารและคอมพิวเตอร์ จะก้าวหน้าไปไกลถึงเพียงใด
หนังสือก็ยังเป็นสื่อเดียวที่ให้ความรู้ได้สะดวกทุกที่ ทุกเวลา ราคาถูก และมีอายุยาวนาน

อำนาจต่อรองของผู้ซื้อและผู้ขาย
เนื่องจากธุรกิจหนังสือมีโครงสร้างเงื่อนไขการค้าเป็นมาตรฐานระดับหนึ่ง
และมีผู้ประกอบการมากราย โดยไม่มีใครผูกขาดตลาดอย่างชัดเจน
และยังมีความจำเป็นต้องพึ่งพากัน ทำให้ปัญหาในการต่อรองมีไม่มากนัก อย่างไรก็ตาม
เนื่องจากมีผู้ประกอบการค้าปลีกรายใหญ่จากธุรกิจอื่น ขยายงานเข้ามาในธุรกิจร้านหนังสือหลายราย
จึงอาจทำให้เกิดการต่อรองเงื่อนไขการค้ากับสำนักพิมพ์
และผู้จัดจำหน่ายหนังสือมากขึ้นตามธรรมชาติของธุรกิจค้าปลีกทั่วไป
แต่ยังไม่มีผลกระทบต่อธุรกิจหนังสือโดยรวมเท่าใดนัก เนื่องจากร้านเหล่านั้น
ยังมีสัดส่วนการตลาดไม่มากนักในขณะนี้

  3.3 การจัดหาผลิตภัณฑ์หรือบริการ

สินค้าที่ซื้อมาขายไปจากที่อื่น โดยทั่วไปประกอบด้วย 2 ส่วน คือ

1.  หนังสือที่รับจัดจำหน่าย ปัจจุบันหนังสือที่บริษัทฯ
    รับจัดจำหน่ายไปยังระบบร้านหนังสือทั่วประเทศนั้น มาจากหนังสือที่บริษัทฯ ผลิตเอง
    และมาจากสำนักพิมพ์อื่นอีกมากกว่า 600 ราย ที่ติดต่อให้ สายงานรับจัดจำหน่ายของบริษัทฯ
    เป็นผู้จัดจำหน่ายไปยังร้านหนังสืออื่นทั่วประเทศ โดยบริษัทฯ จะพิจารณารับต่อเมื่อเห็นว่า
    เป็นผลิตภัณฑ์ที่สอดคล้องกับทิศทางของบริษัทฯ และมีโอกาสการขายที่เป็นไปได้

2.  หนังสือและสินค้าอื่น ที่ซีเอ็ดบุ๊คเซ็นเตอร์รับมาขาย ซีเอ็ดบุ๊คเซ็นเตอร์ รับสินค้ามาจาก 2
    ทางใหญ่ คือ มาจากสายงานรับจัดจำหน่ายของบริษัทฯ และอีกทางหนึ่งซึ่งเป็นส่วนใหญ่
    เป็นการรับสินค้าจากสำนักพิมพ์และผู้จัดจำหน่ายรายอื่น เข้ามาขายในสาขา
    โดยมีแผนกการตลาดของสายงานซีเอ็ดบุ๊คเซ็นเตอร์ เป็นผู้พิจารณาคัดเลือกนำเข้ามาจำหน่าย

ความสัมพันธ์และผลกระทบ หากสูญเสียผู้จำหน่ายสินค้า สำหรับมูลค่าสินค้าที่ซื้อมาเพื่อขาย
จากผู้จัดจำหน่ายแต่ละรายมีมูลค่าไม่เกินร้อยละ 10 ของรายได้รวม โดยเมื่อรวมยอดเงินที่บริษัทฯ
ซื้อจากคู่ค้ารายใหญ่ 10 อันดับแรก รวมคิดเป็น 32.63% ของต้นทุนขายทั้งหมดของบริษัทฯ ในปี
2549 ซึ่งถือว่าไม่มีรายใดมีน้ำหนักมากนักจนมีผลกระทบรุนแรงบริษัทฯ นอกจากนั้น บริษัทฯ
ไม่มีความสัมพันธ์ใดๆ กับผู้จำหน่ายดังกล่าว และไม่มีภาระผูกพันที่จะต้องซื้อในอนาคต

สินค้าที่บริษัทฯ ผลิตเอง หนังสือและวารสารที่บริษัทฯ เป็นผู้ผลิตเอง มีสายงานผลิตหนังสือ
และสายงานวารสารของบริษัทฯ เป็นผู้รับผิดชอบในการกำหนดทิศทาง
และคัดเลือกต้นฉบับที่จะนำมาผลิต จนกระทั่งถึงขั้นตอนการผลิตออกมาเป็นรูปเล่ม
เพื่อส่งให้สายงานจัดจำหน่ายของบริษัทฯ นำไปวางตลาด

อัตราการใช้กำลังการผลิต เนื่องจากบริษัทฯ ไม่มีโรงพิมพ์เอง ดังนั้น การผลิตหนังสือและวารสาร
จะมีหน่วยงานภายในรับผิดชอบดูแลการผลิตครบวงจร และกระจายงานพิมพ์ไปตามโรงพิมพ์ต่างๆ
ให้เหมาะสมกับกำหนดการผลิต ดังนั้นอัตราการผลิตจริง จึงสามารถเพิ่มหรือลดได้
โดยไม่เกิดอัตราสูญเปล่าใดๆ

วัตถุดิบและผู้จำหน่ายวัตถุดิบ กระดาษเป็นวัตถุดิบหลักที่สำคัญของบริษัทฯ โดยบริษัทฯ
ซื้อวัตถุดิบจากผู้จำหน่ายในประเทศทั้งจำนวน กระดาษที่ใช้ในการผลิตหนังสือและวารสาร
ส่วนมากจะเป็นกระดาษปอนด์ กระดาษปรู๊ฟ กระดาษอาร์ต และกระดาษอาร์ตการ์ด

ความสัมพันธ์และผลกระทบ หากสูญเสียผู้จำหน่ายวัตถุดิบ สำหรับมูลค่าการสั่งซื้อกระดาษ บริษัทฯ
ไม่มีความสัมพันธ์ใดๆ กับผู้จำหน่ายดังกล่าว และบริษัทฯ ไม่มีภาระผูกพันที่จะต้องซื้อในอนาคต
ในกรณีที่บริษัทฯ เหล่านี้ไม่สามารถจัดหากระดาษให้ได้ บริษัทฯ สามารถซื้อจากผู้จำหน่ายรายอื่นๆ
ได้ โดยบริษัทฯ จ่ายเงินซื้อวัตถุดิบ จากคู่ค้ารายใหญ่ 10 อันดับแรก รวมคิดเป็น 21.54%
ของต้นทุนขายทั้งหมดของบริษัทฯ ในปี 2549
ซึ่งถือว่าไม่มีรายใดมีน้ำหนักมากนักจนมีผลกระทบรุนแรง

ขั้นตอนและเทคโนโลยีการผลิต ขั้นตอนการผลิตหนังสือใหม่ เริ่มต้นจากกองบรรณาธิการ
จะประชุมเพื่อวางแผนและพิจารณาสรรหาต้นฉบับ
ต้นฉบับนี้อาจได้มาจากผู้เขียนเสนอต้นฉบับมาให้พิจารณา หรือจากการที่บริษัทฯ
จัดหาผู้ที่เหมาะสมมาเขียนหรือแปล ตามแนวทางที่บริษัทฯ กำหนด
จากนั้นกองบรรณาธิการจะพิจารณาแนวเนื้อหา ความถูกต้อง และความน่าอ่าน
ซึ่งรวมถึงการส่งไปให้ที่ปรึกษาเฉพาะสาขาของบริษัทฯ ที่มีความรู้และสนใจในกลุ่มเนื้อหานั้นๆ
ให้ความเห็นต่างๆ ในเชิงการตลาด เพื่อพิจารณาว่าจะรับมาผลิตหรือไม่
เมื่อผ่านการพิจารณาแล้วจึงจะปรับปรุงเนื้อหาและรูปแบบให้เหมาะสมยิ่งขึ้นต่อไป
และจึงจะทำสัญญาการใช้ลิขสิทธิ์ กับผู้เขียน ผู้แปล หรือสำนักพิมพ์ในต่างประเทศ

ขณะเดียวกันพนักงานศิลป์จะเริ่มออกแบบรูปเล่ม เมื่อต้นฉบับได้รับการปรับปรุงเรียบร้อยแล้ว
ก็ถึงขั้นการจัดทำอาร์ตเวิร์กด้วยคอมพิวเตอร์ อาร์ตเวิร์กที่จัดเสร็จแล้วจะได้รับการตรวจทานซ้ำ
และแก้ไขจนเนื้อหาและองค์ประกอบศิลป์สมบูรณ์ ในกรณีที่เป็นหนังสือเล่ม จะมีขั้นตอนเพิ่มขึ้น คือ
การตั้งชื่อหนังสือ การกำหนดราคา รวมถึงการตลาดต่างๆ ที่เกี่ยวข้อง
เพื่อให้เหมาะสมกับกลุ่มเป้าหมาย

การจัดทำวารสาร มีขั้นตอนการทำงานคล้ายกับทำหนังสือเล่ม คือ
มีกองบรรณาธิการรับผิดชอบตั้งแต่ด้านทิศทางการตลาด ไปจนจบขั้นตอนการผลิต

สำหรับเทคโนโลยีที่ใช้ในการทำต้นฉบับหนังสือและวารสาร บริษัทฯ ใช้อุปกรณ์หลัก คือ
คอมพิวเตอร์แมคอินทอช และ PC รวมถึงอุปกรณ์อื่นที่เกี่ยวข้อง โดยอุปกรณ์คอมพิวเตอร์เหล่านี้
มีแนวโน้มว่าประสิทธิภาพสูงขึ้นแต่ราคาถูกลง นอกจากนี้บุคลากรที่อยู่ในกองบรรณาธิการ
ล้วนเป็นผู้มีความเชี่ยวชาญเฉพาะด้านในการผลิตต้นฉบับ สำหรับการเขียนเรื่องและบทความ
มาจากทั้งบุคลากรในกองบรรณาธิการและนักเขียนทั่วไป

เมื่อผลิตต้นฉบับเรียบร้อยแล้ว บริษัทฯ จะว่าจ้างโรงพิมพ์ โดยบริษัทฯ เป็นผู้สั่งซื้อกระดาษเอง
และกำหนดให้ผู้ขายกระดาษส่งกระดาษไปยังโรงพิมพ์โดยตรง ตามกำหนดเวลาที่ต้องการใช้
เพื่อจัดพิมพ์ต้นฉบับดังกล่าวเป็นหนังสือหรือวารสาร เพื่อจัดจำหน่ายต่อไป

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้ เนื่องจากบริษัทฯ
ไม่มีโรงพิมพ์ จึงไม่มีการลงทุนในเครื่องจักรและอุปกรณ์การพิมพ์ทั้งหลาย ดังนั้น บริษัทฯ
จึงไม่มีความจำเป็นต้องพัฒนาเครื่องจักรและอุปกรณ์ต่างๆ เหล่านั้นด้วยตนเอง
และด้วยสภาพการแข่งขันของธุรกิจโรงพิมพ์ ทำให้บริษัทฯ มีความสามารถในการต่อรอง
และเลือกสรรโรงพิมพ์ที่เหมาะสมได้ตลอดเวลา

ผลกระทบต่อสิ่งแวดล้อม สายงานการผลิตหลักของบริษัทฯ เป็นกองบรรณาธิการ
ดังนั้นกระบวนการผลิตจะเป็นการจัดทำต้นฉบับและประสานงานอยู่ภายในสำนักงานของบริษัทฯ
จึงไม่สร้างมลภาวะที่มีผลกระทบต่อสิ่งแวดล้อม และไม่ได้อยู่ภายใต้การควบคุมของหน่วยงานรัฐใดๆ

4.  งานที่ยังไม่ได้ส่งมอบ

  – ไม่มี –